section_heading: Životopis
paragraph_text: Rođen kao dijete siromašnih seljaka u malom selu Parella pored Torina, izučio je za tesara, te se sa svojim bratom Giuseppeom uputio na rad 1856. u Marseille, gdje su uskoro otvorili vlastitu stolariju. Kad se 1864., počeo graditi Sueski kanal, Giacomo se s bratom zaputio u Aleksandriju, tu su vodili stolarsku radionicu. U Aleksandriji su 1870. upoznali emisare budućeg etiopskog cara Ivana IV., tada još samo rasa Tigraja, koji ih je pozvao u Etiopiju. Zajedno s francuskim inženjerom Godineauom sastavili su ekipu od 13 obrtnika, stolara i kovača, raznolikog nacionalnog sastava (Talijani, Francuzi, Švicarci), i otišli u Etiopiju mislivši da će raditi na izgradnji telegrafa i željezničkih pruga. Kad su dospjeli u Etiopiju 1871., shvatili su da su pozvani da pomognu u lokalnom ratu protiv Ivanovog suparnika za carski tron Tekle Georgisa. Ekipa se uskoro raspala i razbježala, jedini koji je ostao bio je Naretti, koji je postao osobni prijatelj cara Ivana IV.